بلوچستان ءِ تیاب دپی شھر گوادر ءَ نندانک ھمے ھپتگ ءِ بنداتی روچ ءَ بندات کنگ بوتگ، نندانک ءِ مروچی سیمی روچ ءَ ھم برجاہ ءَ اِنت، شھر ءِ وائی چوک ءَ تمبو جتگ ءُ مردمانی نندانکیں زھرشانی برجاہ اِنت ءُ شپ ءَ ھم ھمد ءَ گوازین اَنت.
ھالانی رِد ءَ ابید قانودی ٹرالرنگ، دریاوردانی آجوئیں وڑ ءُ پیم ءَ کار کنگ، بے مکسدیں چیک پوسٹانی ھلاس کنگ ءُ دگہ لوٹانی ءِ ھک ءَ گوادر پورٹ دگ ءَ زھرشانی کنوکانی نندانک مروچی سیمی روچ ءَ ھم برجاہ ءَ اِنت وھدے کہ شھر ءِ موبائل نیٹورک ننداکیں زھرشانی ءِ بنداتی روچ ءَ بند کنگ بوتگ.
زھرشانی کنوکاں موباھل نیٹورک بند کنگ ءَ ھکومتی بے سوبی زاھر کتگ ءُ گْوشتگ کہ داں گُڈی لوٹ ءَ جُھد برجاہ بیت.
زانگ بہ بیت بلوچستان ءِ تیاب دپی شھر گوادر ءَ اے سال ءِ جولائی ماہ ءَ دمگی مردماں شھر ءِ جتاجتائیں دمگاں آپ ءُ لین ءِ نہ بوگ ءِ بگیری ءَ زھرشانی ءِ درچ بندات کتگ ءُ آیانی تہءَ چُک ءُ زالبول ھوار بوتگ اَنت.
ھمکروچی زھرشانی نندانک ءُ دگانی بند کنگ ءَ پد ھکومت مردمانی بُنکی آسراتیاں دیگ ءِ بے سوب بوتگ اَنت.
اشی ءَ پد دمگی نیکراھی راھشون مولوی ھدایت الرحمان بلوچ ءِ سروکی ءَ شھریاں مزنیں کچے ءَ مکران کوسٹل ھائی وے ءَ داں سے روچ ءَ زھرشانی بندات کُتگ مکران ءَ بلوچستان ءِ دگہ دمگ ءُ سندھءَ روگ ءُ آھگ مھتل بوتگ ءُ ھکومت ءَ زھرشانی کنوکاں گوں نند ءُ نیاد کتگ زھرشانی ھلاس کنائینتگ اَت.
گوادر ءِ دمگی مردم ھکومت ءِ ھشکیں سوگند ءُ وادھاں چہ لاچار بوتگ اَنت ءُ مولوی ھدایت الرحمان بلوچ ءِ سروکی ءَ ھمے سال ءِ 30 ستمبر ءَ گوادر یک بلاھیں مچّی یے برجم داشتگ ءُ گوادر ءَ سی پیک ءِ نام ءِ سر ءَ دیمروئی ءِ شور ءُ شار یک کر کتگ ءُ وتی جیڑھانی گیش ءُ گیوار کنگ ءِ ھاتر ءَ شھر ءَ زھرشانی کنگ ءِ جار جتگ اَت.
ھمے وھد ءَ دمگی انتزامیہ ءُ مولوی ھدایت الرحمان بلوچ ءِ میان ءَ نند ءُ نیاد بوتگ اَت بلے پدا ھم گوادر ءِ دمگی مردمانی جیڑہ ھلاس کنگ نہ بوت اَنت.
زھرشانی ءَ ھواریں مردمانی ھاسیں لوٹ بلوچستان ءِ زری سیمسر ءَ ٹرالرانی ابید قانودی دریاوردانی گر ءُ دار، ایران ءَ چہ آؤکیں توژگ راہ ءِ بند کنگ ءِ ھلاسی، ابید درکاریں پاکستانی پوج ءِ چیک پوسٹانی ھلاس کنگ اِنت، چریشی ءَ دمگی مردم ءُ دریاورداں کلاکانی کلاک دارگ ءُ آھاں زلیل کن اَنت.
گوادر ھک دو تھریک ءِ سروک مولوی ھدایت الرحمان بلوچ ءَ گوشتگ کہ ابید قانودی ٹرالرنگ ءَ زر تباہ کتگ ءُ بلوچستان ءِ ھکومت اشانی دارگ ءَ بے سوب اِنت.
آئی ءَ گْوشتگ کہ ما داں وتی لوٹانی منارینگ ءَ زھرشانی ننداک ءَ برجاہ دار ایں.
اے نندانک ءَ چہ کیچ دمگ ءَ ھم مردماں بھر زرتگ ءُ اے اُمیت ءَ نشتگ اَنت کہ سیمسری کار ءُ بار آجوئیں وڑ ءُ پیم ءَ کنگ بہ بیت.
زھرشانی ءَ ھوار یک ورنایے جمیل بلوچ ءَ دی بلوچستان پوسٹ نیوز ءَ گوشتگ کہ مردمانی تہءَ یک اُمیتے ودی بوتگ ءُ وتی ھک ءِ ھاتر ءَ جھد کنگ ءِ ھاٹیگ دار اَنت.
آئی ءَ گوشتگ کہ اد ءِ دمگی زالبول زھرشانی کنوکانی ھاتر ءَ لوگاں ورگ جوڑ کن اَنت ءُ کار اَنت مردمانی جزبگانی سر ءَ پھر بند ایں.
آئی ءِ گوشگ اِنت گوادر پورٹ، سی پیک ءُ دیمروئی ءِ شور ءُ شاراں اد ءِ مردماں زلیلی ءُ بزگی ءِ دیمپانی کنگ کپتگ.
یک چینی شھری ءِ دگ ءَ گوازینگ ءِ سر ءَ دمگی دریاورداں کلاکانی کلاک زر ءَ روگ ءِ موکل دیگ نہ بیت بلے نون چُش بوگ ءَ نئیل ایں.
پرگینگی وزیر عبدالرحمان کھیتران ءَ درملکی رسانکدر بی بی سی ءَ گوں گپ تران کنان ءَ گوشتگ کہ سیمسری باپاری ءُ ٹوکن سسٹم ءِ درگت ءَ نوکیں ھکومت ءِ جوڑ بوگ ءَ بلوچستان ءِ سروزیر عبدالقدوس بزنجو ءَ اسلام آباد ءَ پاکستان ءِ سروزیر عمران خان ءَ گوں گپ کتگ.
آئی ءَ گوشتگ کہ سیمسری باپاری ءُ ٹوکن سسٹم ءِ درگت ءَ چہ مردماں اے جیڑہ ءِ دیمپان اَنت سروزیر عمران خان ءَ اے جیڑہ ءِھلاس کنگ ءِ باور کنائینتگ.
کھیتران ءَ گوشتگ کہ ھمے وڑ بازیں چیک پوسٹ پاد کتگ اَنت وھدے کہ اے درگت ءَ مردمانی بزگ ءُ لاچاریانی دیر کنگ ءِ چست ءُ ایر برجاہ اِنت.
زھرشانی ءَ ھوار نصراللہ ءَ دی بلوچستان پوسٹ ءَ را گوشتگ کہ دمگی مردمانی مزنیں کچے ءَ زھرشانی ءَ چہ ھکومت تُرس آماچیں ءُ شھر ءِ انٹرنیٹ بند کتگ.
آئی ءَ گوشتگ کہ پیسر ءَ اد ءَ ڈنی مردمانی اکس جوڑ کتگ گوادر ءِ دروگیں رنگ دگنیا ءَ پیش داشتگ بلے نی راستیں رنگ ءَ ما پیشدارگ ءَ ایں.
آئی ءَ گوشتگ کہ دیمروئی اے شور ءُ شاراں اد ءِ دمگی مردم دو وھد ءِ نان ءَ چمّدار بوتگ اَنت.
داں شپ ءَ مولوی ھدایت الرحمان بلوچ ءِ سروکی ءَ زھرشانی شھر ءِ وائی چوک ءَ برجاہ ءَ اِنت ءُ مردمانی آھگ برجاہ ءَ اِنت.
سرچمگ: دی بلوچستان پوسٹ